余棄官累年劉元弼作詩見勉次韻奉謝
作者：王庭珪
朝代：宋

paragraphs: 我生寡結交，論議誰與質。
憤氣不可蟠，龍蛇走鬰律。
少年學奇字，費力弄紙筆。
不讀五千卷，亦慕入此室。
腰間插櫑具，談兵尤縱逸。
時方用巨人，顧我何品秩。
往年承平久，出師無紀律。
群盗尚縱横，豈但開邊失。
皇威振海岱，戈甲耀霜日。
自可掃欃槍，掩耳驚雷疾。
故人起閭巷，宿昔登近密。
聲焰動四方，風雲生咤叱。
犬羊猶爛漫，氛氣何時畢。
感公贈以言，欲往非儔匹。
此事恐不免，高卧安敢必。